als_Latn dik_Latn sag_Latn
Në Tiranë vetëm banohet, nuk jetohet
Ditën e djeshme, në ambientet e një hoteli në ish-Bllok u organizua një tryezë diskutimi për zënien e hapësirave publike të mbetura në Tiranë. Moderator i saj ishte Sazan Guri. Në krah të tij qëndronte ish- Presidenti, Alfred Moisiu. Të pranishëm, ambientalistë, inxhinierë dhe qytetarë të ndjeshëm dhe të shqetësuar për betonizimin e Tiranës. Gjatë fjalës së hapjes dhe përshëndetjes së rastit, Guri, e vuri theksin te “pastërtia” e asaj tavoline të rrumbullakët. Sipas tij, personat që ishin mbledhur aty, ishin njerëz të lirë, pa lidhje me politikën. Në ato momente, me një dosje në dorë, shfaqet Jamarbër Malltezi, koordinator i PD-së (i cili solli dhe politikën me vete).
Fjala e Sazan Gurit zgjati 7 minuta. Ai shpjegoi pikat e dobëta të qytetit, si po degradojnë ato dhe ngriti alarmin e shpëtimit të këtyre zonave. “Ne jemi një grup qytetarësh të shqetësuar për çka po i ndodh qytetit tonë, ku projekte të dukshme, po zaptojnë hapësirat e fundit publike në Tiranë. Rreth 4 hektarë do t’i merret parkut për ambasadën Kuvajtjane; rreth 4 hektarë të tjera po parkut për ambasadën Ruse; disa hektarë i janë dhënë ambasadës
Turke brenda këtij parku. Një 42- katësh mendohet në cep të digës; një 12- katësh, përballë poshtë dhe afër digës; një hapësirë publike pranë Namazgjasë kthehet në objekt ndërtimor. Me dhjetëra sheshe të mbetura po kthehen në ndërtime brenda vijës së verdhë, si ish-Drejtoria e Gardës dhe shumë të tjera si këto. Ish-objektet industriale të periudhës së komunizmit, në vend që të përdoren si hapësira publike për të lehtësuar ndërtimet e deritanishme, po kthehen në objekte urbane, duke e ngarkuar edhe më tepër këtë situatë. Kjo tavolinë ka shumë nevojë për mendimin e gjithsecilit prej nesh”, – u shpreh Sazan Guri.
Pas tij në mikrofon u dëgjuar zëri i Malltezit, por aty ndërhyn ambientalisti Gazmend Bujari, i cili thotë se: “Fjala është e imja”. Jamarbëri kërkon ndihmë nga Sazani, por ky i fundit i thotë; lëre tani, prit pak, sa të flasë ky!
Bujari në fjalën e tij pohoi se, sot në Tiranë vetëm banohet, nuk jetohet. Sipas tij qytetarët duhet të protestojnë që Parku i Liqenit Artificial dhe ato zonat e gjelbra të mbetura, të mbrohen.
Erdhi radha e Malltezit. Nxori nga dosja e tij një tufë me letra dhe theksoi faktin që INUK-u kthehet në S’NUK, kur do! Megjithëse do të ishte e udhës që zoti Malltezi si fillim “të ngrinte zërin” në mbrojtje të Parkut të Liqenit Artificial, tek kryetari i partisë ku ai bën pjesë, i cili ka firmosur për dhënien e lejes pranë kësaj zone.
Kujtim Gjuzi, një tjetër përfaqësues i tavolinës, gjatë fjalës së tij tregoi se vinte nga një familje tiranase me një histori 480-vjeçare. Ai shprehu kërkesën që të ndalohet tharja e liqenit nga kushdo që do ta drejtojë bashkinë e Tiranës, edhe pse shprehu bindjen se edhe në zgjedhjet e ardhshme lokale ajo do të mbetej e djathtë. Gjuzi e mbylli fjalën e tij me shprehjen se “Ne jemi qytetarët më të mirë në Evropë, nuk e them unë, e tha Ati i Shenjtë kur erdhi në Tiranë (!)”.
Në fund e mori fjalën ish-Presidenti Alfred Moisiu; me një ton të ulët, ai u shpreh se i vinte keq për shkatërrimin e Parkut të Liqenit, pasi në vitet ‘45-46 kishte punuar në mënyrë vullnetare në mbjelljen e pemëve në atë zonë. “ Ne jemi kthyer në kriminelë të tokës bujqësore, në vendet e botës të gjithë ndërtojnë në kodër, ndërsa vetëm ne ndërtojmë në fushë ” (na kujtoi thënien e ish-kryeministrit Fatos Nano, kur shkoi për të vizituar disa familje që kishin ndërtuar shtëpitë tyre buzë lumit Osum, në Urën Vajgurore. Banorët me lot në sy, i treguan kryeministrit të vendit gjendjen e keq në të cilën ndodheshin, pasi lumi kishte dal nga shtrati dhe kishte përmbytur shtypit e tyre. Por Nano, me sportivitetin e tij, që arrinte të bënte ironi edhe kur qytetarët ishin keq u tha: po tani kush e ka fajin? Ju shkuat te lumi, apo lumi erdhi tek ju! J)
Megjithatë Moisiu bëri thirrje për reagim, ai theksoi që nuk duhet të bëjmë protesta me armë, por duhet të reagojmë me protesta qytetare kur na vidhet qyteti. Në fund tryeza vendosi hartimin e një letre pozicionimi, e cila do t’i dërgohet: Presidentit të Republikës, Kryetarit të Kuvendit, Kryeministrit të Shqipërisë dhe Kryetarit të Bashkisë së Tiranës. Pas kësaj, të gjithë u shpërndanë në kafen përballë hotelit. Ishte më lirë… (Malltezi iku)
-
asnje ndjesi
-
I kenaqur
-
i shqetesuar
-
i trishtuar
-
i indinjuar
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn unk als_Latn unk als_Latn unk als_Latn unk knc_Latn